አሥራ ሁለተኛው የናይል ቀን በዓል በኢትዮጵያ ይከበራል
የኢ.ፌ.ዲ.ሪ. የውሃ፣ መስኖና ኤሌክትሪክ ሚኒስቴር ከናይል ተፋሰስ የትብብር ጅማሮ (የናይል ቤዚን ኢኒሽየቲቭ) ጋር በመተባበር አሥራ ሁለተኛውን የናይል ቀን በዓል በአዲስ አበባ‹‹ ናይል የጋራ ሃብት – ለዘላቂ ልማት ተባብሮ መስራት ! ››በሚል መሪ ቃል ይከበራል፡፡ለተፋሰሱ ሀገራት የጋራ ሀብት የሆነውን የናይል ወንዝ ኢኮኖሚያዊ እና ማሕበራዊ ተጠቃሚነትን ለሀገራቱ እንዲሰጥ የናይል ወንዝ የተፋሰሱ ሀገራት ተወካዮች የሚሳተፉበት ይሆናልም ተብሏል፡፡እንዲሁም በናይል ወንዝ የተፋሰሱ ሀገራት ላይ መተማመንን የፈጠረው የናይል ወንዝ የጋራ ትብብር ማዕቀፍ ሀገራቱ ፍትሀዊ የውሀ አጠቃቀም እንዲኖራቸው ያደርጋል፡፡በዓሉ በኢትዮጵያ አስተናጋጅነት በተፋሰስ ደረጃ ሲከበር የአሁኑ ለሦስተኛ ጊዜ ነው፡፡የናይል ቀን በየዓመቱ የካቲት 15 ቀን የሚከበር ሲሆን በዓሉ ከናይል ተፋሰስ የትብብር ጅማሮ/ ናይል ቤዚን ኢኒሽየቲቭ /ጋር በመተባበር በአባል ሀገሮች አስተናጋጅነት ይዘጋጃል፡፡በዓሉ የተፋሰሱ ሀገራት የውሃ ጉዳይ ሚኒስትሮች፣ የልማት አጋሮች፣ የሲቪክ ማህበረ-ሰብ አባላት፣ የትብብር ተቋሙ ኃላፊዎች፣ ባለሙያዎችና ሌሎች ተጋበዥ ቁልፍ ባለድርሻ አካላት ይታደሙበታል፡፡የናይል ቀን የሚከበረው የካቲት 15 ቀን 1991 ዓ.ም. በዳሬሰላም- ታንዛንያ የናይል የትብብር ጅማሮ በተጋሪ ሀገሮቹ የተመሠረተበትን ዕለት ለመዘከር ነው፡፡በዕለቱ ሁሉም የናይል ባለ ድርሻ አካላትና የናይል ወዳጆች የጋራ ስኬቶቻቸውን ያከብራሉ፤ ወደፊት ተመልክተው መጻኢ ዕድሎችን ለመጠቀምና የሚያጋጥሙ ተግዳሮቶችን ለመቋቋም ይዘጋጃሉ፡፡የዘንድሮው ደማቅ ክብረ-በዓል በፖሊስ ማርሽ ባንድ እየተመራ ዋናው የበዓሉ መርሐ-ግብር ወደ ሚከናወንበት የተባበሩት መንግሥታት የስብሰባ አደራሽ በሚደረገው የሰልፍ ሥነ-ሥርዓት ይጀመራል፡፡በአዳራሹ በሚደረገው የአከባባር ሥነ-ሥርዓት ከፍተኛ የመንግሥት ባለሥልጣናት በክብር እንግድነት በሚገኙበት የክብር እንግዳው፣ የተፋሰሱ ተጋሪ ሀገሮች የውሃ ጉዳይ ሚኒስትሮችና ሌሎች የተከበሩ ተጋባዥ እንግዶች በዓሉን አስመልክቶ ንግግር ያደርጋሉ፤ ሕፃናት መዝሙር ያሰማሉ፤ የኪነት ባለሙያዎች ልዩ የኪነት ዝግጅት ያቀርባሉ፡፡በናይል ዘላቂ የውሃ አስተዳደርና ልማት የፖሊሲ ጉዳዮች ላይ የሚያተኩርና ‹‹ ለውጤታማ የናይል ትብብር የፖለቲካ ቁርጠኝነትን የሚያጎለብቱ አማራጮች›› በሚል ርዕስ የሚካሄድ ሲምፖዚየም የበዓሉ መርሐ-ግብር ዓቢይ ክንዋኔ ነው፡፡